Read in English . L-avukati ta' Yorgen Fenech qed jitolbu lill-Qorti biex tassigura li informazzjoni elettronika li tikkonċerna terzi persuni ma toħroġx fil-pubbliku. Fenech kien il-kap eżekuttiv tat-Tumas Group sakemm spiċċa arrestat f'Novembru ta' 2019 u akkużat bil-qtil ta' Daphne Caruana Galizia. Ir-rikors iffirmat mill-avukati tiegħu – Gianluca Caruana Curran, Marion Camilleri u Charles Mercieca – wasal hekk kif inhu mistenni li uffiċjali tal-Europol jeżibixxu r-records tal-mobile tiegħu. Fakkru li din l-informazzjoni elettronika tinkludi informazzjoni "li tappartjeni lil terzi li huma ċittadini privati u ma għandhom xejn x'jaqsmu mal-akkużi odjerni," u nsistew li ma jkunx fl-interess tal-ġustizzja u l-protezzjoni tad-drittijiet li din tiġi żvelata. Żiedu li diġà kien hemm diversi leaks ta' informazzjoni mill-mobile phone tal-esponent – għalkemm ma speċifikawx eżempji, l-aktar wieħed notevoli hu ta' messaġġi bejn Fenech u Adrian Delia li nkitbu fl-2019. L-avukati fakkru li fil-każ ta' Melvin Theuma, il-Qorti aċċettat li tiġi imnedija data room, li għaliha jingħata aċċess biss numru limitat ta' persuni. Għalhekk qed jitolbu li titħejja data room anke għall-informazzjoni elettronika tal-klijent tagħhom. .td_uid_3_5f9291cfd9fe1_rand.td-a-rec-img{text-align:left}.td_uid_3_5f9291cfd9fe1_rand.td-a-rec-img img{margin:0 auto 0 0}